पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर की मकसूदां सब्जी मंडी में कोरोना संक्रमण को लेकर दैनिक भास्कर के लापरवाही उजागर करने के बाद प्रशासन की नींद टूटी है। सोमवार सुबह खबर प्रकाशित होने के बाद DC घनश्याम थोरी ने मंडी में आने-जाने वाले हर व्यक्ति के कोविड टेस्ट के आदेश दे दिए हैं। इसके लिए मंडी की एंट्री व एग्जिट गेट पर दो टीमें तैनात कर दी गई हैं। यह टीमें रोजाना सुबह 5 से 11 बजे तक टेस्ट लेंगी। दैनिक भास्कर ने यह मामला सोमवार सुबह उठाया था कि यहां पर न तो आने-जाने वालों की कोई जांच हो रही और न ही लोग कोविड से जुड़ी सावधानियों का पालन कर रहे हैं।
ज्यादा खतरा इसलिए था... क्योंकि यहीं से घर-घर जाएगी फल-सब्जी
शहर में फल-सब्जी के लिए मकसूदां मंडी सबसे अहम है। यहीं से फल-सब्जी लेने के बाद रेहड़ी वाले पूरे शहर में सप्लाई करते हैं। अगर यहां से संक्रमण फैला तो फिर शहर का हर घर कोरोना संक्रमण के खतरे में आ जाएगा। जिससे पहले ही कोरोना संक्रमण से जूझ रहे शहर में खतरा बढ़ सकता है। DC घनश्याम थोरी ने भी इसे गंभीर मानते हुए कहा कि यहां से फल-सब्जी पूरे शहर में पहुंचती है, इसलिए प्रशासन सबकी स्क्रीनिंग व टेस्ट करेगा।
लापरवाही इसलिए थी चिंताजनक क्योंकि..जालंधर में 44 हजार से ज्यादा पॉजिटिव व 1098 मौतें हो चुकी
मंडी बोर्ड और पुलिस व प्रशासन के बड़े अफसरों की यह लापरवाही चिंताजनक इसलिए है क्योंकि जालंधर में कोरोना लगातार बढ़ता जा रहा है। यहां कन्फर्म केसों का आंकड़ा 44 हजार पार कर चुका है। वहीं, अब तक 1098 मौतें हो चुकी हैं। पिछले दो महीनों में हालात बदतर हो चुके हैं। रविवार को ही कोरोना मरीजों का सबसे ज्यादा 725 पॉजिटिव केसों का आंकड़ा आया है। इसके बावजूद सब्जी मंडी में टूट रहे कोविड नियम पर किसी का ध्यान नहीं था।
प्रशासन के आदेश, पुलिस नहीं करा रही लागू
कोरोना संक्रमण को लेकर कोविड नियमों के जो आदेश प्रशासन जारी कर रहा है, उसे पुलिस जमीनी स्तर पर सख्ती से लागू नहीं करा रही। पुलिस व प्रशासन के बीच यह चूल्हा-बिल्ली के खेल जैसा हो चुका है। पहले पुलिस व प्रशासन के बीच बेहतर तालमेल की वजह से कोरोना के शुरूआती दौर में लॉकडाउन का बेहतर पालन हुआ था। अब इसके उलट हो रहा है। अब अफसर ऑफिस से आदेश देने तक सीमित हो गए हैं। बड़े अफसरों के जमीन पर न उतरने से निचले स्तर के कर्मचारी अपने ढंग से काम कर लापरवाही बरत रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn